CELEX: 62012TN0255
Language: hu
Date: 2012-06-08 00:00:00
Title: T-255/12. sz. ügy: 2012. június 8-án benyújtott kereset — Vakili kontra Tanács

25.8.2012   
            
            
               HU
            
            
               Az Európai Unió Hivatalos Lapja
            
            
               C 258/23
            
         2012. június 8-án benyújtott kereset — Vakili kontra Tanács
   (T-255/12. sz. ügy)
   2012/C 258/43
   Az eljárás nyelve: francia
   
      Felek
   
   
      Felperes: Bahman Vakili (Teherán, Irán) (képviselő: J.-M. Thouvenin ügyvéd)
   
      Alperes: az Európai Unió Tanácsa
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a Tanács azon határozatát, amely felvette a felperest a szankciókkal sújtott személyek listájára, ami a 2011. december 1-jei 2011/783/KKBP határozatból, a 2011. december 1-jei 1245/2011/EU tanácsi végrehajtási rendeletből, és a 2012. március 23-i keltezésű tanácsi levélből következik;
            
         
               —
            
            
               semmisítse meg az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló 267/2012/EU rendeletet, amennyiben az felveszi a felperest a szankciókkal sújtott személyek listájára;
            
         
               —
            
            
               a Tanácsot kötelezze a költségek viselésére.
            
         
      Jogalapok és fontosabb érvek
   
   Keresete alátámasztása érdekében a felperes hat jogalapra hivatkozik.
   
               1.
            
            
               Az első jogalap az indokolás elégtelenségén alapul, mivel a felperest sújtó szankció indokolása nem tartalmaz semmilyen különös és konkrét indokot, amely igazolná e szankciót.
            
         
               2.
            
            
               A második jogalap a védelemhez való jog és a hatékony bírói jogvédelemhez való jog megsértésén alapul, mivel a felperest nem hallgatták meg abban az eljárásban, amely vele szemben szankció kiszabásához vezetett, amennyiben a Tanács nem közölte vele a terhére rótt bizonyítékokat és amennyiben nem tették lehetővé a felperes számára, hogy megfelelően kifejthesse az ezzel kapcsolatos álláspontját.
            
         
               3.
            
            
               A harmadik jogalap téves jogalkalmazáson alapul, mivel a Tanács nem sújthatott volna szankcióval valamely személyt pusztán azon okból, hogy egy egyébként szankcióval sújtott szervezet ügyvezető igazgatója és igazgatótanácsának elnöke.
            
         
               4.
            
            
               A negyedik jogalap ténybeli hibán alapul, amennyiben a felperes nem tehető felelőssé azért, amit az Export Development Bank of Irannak felróttak azelőtt, hogy a felperes átvette e társaság igazgatói feladatait. A felperes továbbá vitatja az általa irányított társaságnak felrótt tények valóságát.
            
         
               5.
            
            
               Az ötödik jogalap az arányosság elvének megsértésén alapul, mivel a kiszabott szankció nem volt olyan jellegű, hogy lehetővé tett volna az általa követett célok elérését.
            
         
               6.
            
            
               A hatodik jogalap a tulajdon tiszteletben tartásához való jog megsértésén alapul, mivel a felperesnek nem volt lehetősége megfelelően érvényesíteni a jogait, és mivel nem létező jogi alapok alapján sújtották szankcióval.